M. Kotian, poslanec: (2001-10-25):
moja interpelácia je na ministra kultúry pána Milana Kňažka. Dňa 5. októbra tohto roku ste sa zúčastnili v nemeckom Passau v priestoroch Mediálneho centra na takzvanom okrúhlom stole, ktorý bol venovaný Slovensku. Okrem vás sa na tomto podujatí zúčastnil aj pán podpred-seda vlády Ivan Mikloš, z neznámych dôvodov  aj nepriateľ konštituova-nia sa samostatnej Slovenskej republiky Ivan Kusý, ktorý bol za totality vedúcim odboru na ÚV KSS, za čo zrejme aj dostal od pána prezidenta prestížne vyznamenanie Ľudovíta Štúra. Vieme, že celú akciu financo-vala a organizovala vydavateľská skupina Passau. Ja však prejdem k podstate otázky. Pán minister, chcem sa vás opýtať, či Ministerstvo kultúry Slovenskej republiky túto akciu nepriamo nefinancovalo, resp. neprefinancovalo tým, že prostredníctvom peňazí určených národnostným menšinám prispieva každý rok na denník ÚJ SZÓ, ktorého vlastníkom je zhodou okolností táto nemecká vydavateľská skupina. Okrem toho u nás vlastnia aj denník Národná obroda a časopis Korzár. Z uvedeného logicky, ale aj čisto obchodne vyplýva, že súkromná nadnárodná spoločnosť podnikajúca v mediálnej oblasti vydá-va denníky za účelom zisku. Z toho dôvodu môžeme považovať prideľovanie 1 milión 300 tisíc korún z každoročného rozpočtu na denník ÚJ SZÓ za protiprávne. Peniaze z kapitoly národnostných menšín ministerstva kultúry tak idú na vykrytie strát z komerčného podnikania, a nie na národnostnú kultúru, tak ako to určuje zákon. Denník ÚJ SZÓ sú mienkotvorné politické noviny vydávané v maďarskom jazyku. Takže ich vydavateľom nie je náš domáci fyzický ani právnický subjekt. To znamená, že tieto noviny nie sú novinami národnostnej menšiny, ale novinami komerčnými, ktoré sú určené čitateľom hovoriacim maďarským jazykom. Preto vás, pán minister, žiadam o vysvetlenie, dokedy budete takýmto spôsobom porušovať rozpočtové pravidlá a kedy prestanete neoprávnene prideľovať takú vysokú čiastku z daní slovenských občanov na podnikateľské aktivity nadnárodnej mediálnej skupiny z Nemecka. Aby som vám pomohol pri rozhodovaní, chcem vás upozorniť, že uvedená spoločnosť Passau, ktorej ste boli hosťom, vydáva periodickú tlač aj v Rakúsku, Maďarsku, Nemecku, Poľsku a v Českej republike. Ani v jednej z týchto krajín im však ministerstvo kultúry neprispieva na vydávanie tlače v akejkoľvek jazykovej mutácii. A ďalšia interpelácia je na pána ministra Kňažka, a to nasledujúca. Slovenská verejnosť zaregistrovala, pán minister, že v kauze Filmové ateliéry Koliba súd rozhodol a určil diagnózu. Ministerstvo kultúry ako najvyšší orgán štátnej správy, toho času pod vaším vedením, porušil zákon a predpisy tým, že sa protiprávne zmocnil dokladov v kanceláriách Koliby, pritom finančné požiadavky, ktoré ste si od vašej kontroly a pána Šmatláka osvojili, boli taktiež zamietnuté. Aké metódy to používa, pripúšťa kontrolný odbor vášho ministerstva, keď ich súd určil za protizákonné? Kto je tá osobnosť na čele kontrolného odboru ministerstva kultúry, keď namiesto dozoru dodržiavania zákona a predpisov porušil všetko takým spôsobom, že až súd musí zastaviť jeho divné praktiky. Chcem sa vás, pán minister, spýtať, či by ste mohli dať preveriť informáciu, ktorá koluje medzi zamestnancami ministerstva kultúry, že práve vedúci odboru kontroly pán Karol Vavrinec bol profesionálnym pracovníkom komunistickej bezpečnosti na smutne známej „Februárke“ v Bratislave. Dokonca sú údajne aj dvaja pracovníci ministerstva kultúry, ktorých tento pán počas komunistického režimu vypočúval v súvislosti s útekom, čiže emigráciou súrodenca do cudziny. Pán minister, prosím vás o odpoveď, či vás odborné a profesio-nálne skúsenosti vedúceho kontrolného útvaru alebo osobné dôvody ve-dú k tomu, aby takí ľudia dozerali na dodržiavanie zákonov a predpisov v rezorte kultúry a posväcovali praktiky minulého režimu v nájazdoch do kancelárií privatizovaných inštitúcií, ako je napríklad Koliba a podobne. Za pravdivú odpoveď na moje otázky vám už vopred ďakujem. Ďalšia moja interpelácia je na pána ministra zahraničných vecí Eduarda Kukana. M. Andel, podpredseda NR SR: Pán kolega, v budúcnosti treba upozorniť, že máte nad, lebo skoro som vám zobral slovo. Nech sa páči, môžete pokračovať.